32005R0941
L 159/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 941/2005 НА СЪВЕТА
от 30 май 2005 година
за изменение на Регламент (ЕО) № 1868/94 относно определянето на квотна система във връзка с производството на картофено нишесте
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаването на Европейската общност, и по-специално член 37 от него,
като взе предвид предложението на Комисията,
като взе предвид становището на Европейския парламент (1),
като има предвид, че:
(1)
Член 2, параграф 1 от Регламент (ЕО) № 1868/94 на Съвета (2) определя квотите за картофено нишесте за държавите-членки производителки за пазарните 2002/2003, 2003/2004 и 2004/2005 години.
(2)
По силата на член 3, параграф 2 от Регламент (ЕО) № 1868/94 тригодишните квоти следва да се разпределят между държавите-членки производителки на базата на доклад на Комисията пред Съвета. В този смисъл следва да бъдат отчетени и последните промени в общата селскостопанска политика и в производството в държавите-членки, които се присъединиха към Общността на 1 май 2004 г. Докато се очакват резултатите от първоначалния ефект в сектора, съществуващите квоти за пазарната 2004/2005 година следва да бъдат запазени в продължение на още две години.
(3)
Държавите-членки производителки следва да разпределят своите квоти за период от две години между всички производители на картофено нишесте на базата на квотите за пазарната 2004/2005 година.
(4)
Използваните от производителите на картофено нишесте количества, които надхвърлят разпределените помежду им квоти, които са им предоставени за пазарната 2004/2005 година, следва да бъдат приспаднати от тези за пазарната 2005/2006 година, съгласно член 6, параграф 2 от Регламент (ЕО) № 1868/94.
(5)
Следователно, следва да се внесат съответните изменения в Регламент (ЕО) № 1868/94.
(6)
Европейският икономически и социален комитет предостави своето становище (3),
ПРИЕ НАСТОЯЩИЯ РЕГЛАМЕНТ:
Член 1
Членове 2 и 3 от Регламент (ЕО) № 1868/94 се заменят със следните членове:
„Член 2
1. На държавите-членки, които произвеждат картофено нишесте, се определят квоти за пазарните 2005/2006 и 2006/2007 години съобразно приложението към настоящия регламент.
2. Всяка държава-членка производител, упомената в приложението, следва да разпредели своята квота между производителите на картофено нишесте на базата на разпределението за всеки производител през пазарната 2004/2005 година, които могат да я ползват през пазарните 2005/2006 и 2006/2007 години при условията на прилагането на втората алинея.
Разпределените за всеки производител вторични квоти за пазарната 2005/2006 година следва да бъдат коригирани с цел да отразят евентуално използваните през пазарната 2004/2005 година количества, надхвърлящи квотата за пазарната 2004/2005 година съгласно член 6, параграф 2.
Член 3
1. Най-късно до 30 септември 2006 г. Комисията следва да представи пред Съвета доклад за разпределението на квотата в рамките на Общността, придружен от съответните предложения. Докладът следва да отчита евентуалните промени в плащанията за производителите на картофи и промените на пазарите на картофено нишесте и нишесте от зърнени храни.
2. Не по-късно от 31 декември 2006 г. Съветът следва да вземе решение, на основание член 37 от Договора, за предложенията от Комисията, направени на базата на доклада, упоменат в параграф 1.
3. Най-късно до 31 януари 2007 г. държавите-членки следва да уведомят заинтересованите лица за приетите подробни правила в този сектор.“
Член 2
Настоящият регламент влиза в сила на седмия ден след датата на публикуването му в Официален вестник на Европейския съюз.
Прилага се от 1 юли 2005 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 май 2005 година.